Sonos Era 300 og Era 100 er lige om hjørnet

Sonos er ved at gøre klar til at lancere deres helt nye generation af højttalere under navnet Sonos Era. De skal løfte barren for kvalitet og bliver skræddersyet til Dolby Atmos og Rumlig Lyd, fortæller The Verge. Mediet fortæller også, at de kommer på markedet inden for de næste måneder. Det passer godt med Sonos’ lanceringscyklus, der ofte indeholder forårslanceringer.

Sonos Era er tidligere gået under navnet Sonos Optimo, men de endelige navne skulle altså blive Era 300 og Era 100. Førstnævnte er den største og mest avancerede, mens Era 100 skulle blive i samme klasse som Sonos One.

Era-højttalerne vil ifølge Sonos-CEO Patrick Spencer, “nulstille barren” i dets eksisterende lydkategorier. De bliver mere avancerede end tidligere modeller. Så sent som i december slap det ud, at Optimo/Era vil være udrustet med Wi-Fi 6 forbindelse.

The Verge hævder også, at højttalerne vil understøtte automatisk tuning og lydoptimering; altså TruePlay uden behov for en smartphone. Noget der allerede er indført på Sonos Move og Sonos Roam. Sidst hedder det sig, at Era-højttalerne vil have line-in indgang i form af et USB-C stik.

Men mest interesant, i hvert fald for ejere af Sonos Arc, er det, at Era åbenbart er optimeret til Dolby Atmos. Det betyder blandt andet at de vil have højttalerenheder, der peger lodret op. Noget der mangler på de nuværende højttalere.

Faktisk skulle Era være udstyret med “et arsenal af højttalerenheder” der kan skyde lyden i forskellige retninger. Det åbner også for at bare en enkelt af højttalerne kan afspille Rumlig Lyd – altså virtuel surround.

Ifølge The Verge kommer Era 100 også i en SL-udgave uden mikrofoner. Mediet fortæller også, at Sonos arbejder på en ny og opdateret udgave af Sonos Move.

Sonos Era 300 og Era 100 er lige om hjørnet