Sonos indleder ny æra med to avancerede højttalere

Man kan sige rigtig mange positive ting om Sonos. Men at holde ting hemmelige, det kan de simpelthen ikke finde ud af. Efter adskillige læk, hvor stort set alle detaljer ud over prisen er beskrevet, er Sonos Era 300 og Era 100 endelig officielt præsenteret. Højttalerne varsler en ny tid for Sonos med større fokus på Dolby Atmos og rumlig lyd – og så kan selv den mindste af modellerne nu tilsluttes en pladespiller.

Men nyheden først, nemlig priserne. Den største af højttalerne, Era 300, får en vejledende udsalgspris på 3.699 kroner. Den lille nye Era 100, der skal erstatte den fænomenale Sonos One, får en pris på 2.099 kroner. De kommer begge til salg den 28. marts.

En anden nyhed er, at Android-folket nu endelig får mulighed for at optimere lyden på Sonos-systemet. Ikke via en app, som på iPhone, men via højttalernes indbyggede mikrofoner. iOS-brugere kan stadig justere lyden via telefonen – og ifølge Sonos er det fortsat den bedste løsning.

Era 300 har en mildest talt anderledes form.

Af øvrige nyheder, der gælder for både Era 300 og Era 100, kan, i korte træk, nævnes:

Begge Sonos Era-højttalerne har Wi-Fi 6 (6E kommer via opdatering senere).

Der kan tilsluttes eksterne lydkilder, eksempelvis en pladespiller, via USB-C og en dongle.

Begge udgaver har Bluetooth 5.0.

De bruger mindre strøm end tidligere Sonos-højttalere. Era 300 bruger 2 watt i standby, mens Era 100 bruger under 2 watt. Forgængeren Sonos One bruger 3,4 watt.

De har ikke samme hvide farve som tidligere Sonos-højttalere. Med Era-serien introduceres nemlig en “ny hvid”. Den er mere grålig i sit udtryk og det skyldes bl.a., at den indeholder mere genbrugsplast.

Apropos genbrug, så har Sonos gjort det nemmere at reparere på Era-højttalerne. De indeholder mindre lim og flere skruer.

De har også fået en helt ny brugerflade, hvor volumenknappen er en ‘nedsænket ø’. Man kan dog stadig både tappe og slide på den.

Pudsigt design med et formål

Siden de første billeder af Sonos Era 300 lækkede, har der været stor debat om højttalerens udformning. Den er, mildest talt, anderledes. Men der er naturligvis en mening bag. Højttaleren er nemlig designet fra bunden med det formål at kunne skabe omsluttende lyd. Således er den spøjse hældning på midten heller ikke tilfældig. Den er på 10 grader og det er det, Dolby anbefaler til højttalerenheder, der skyder lyden opad i en Dolby Atmos-opsætning. Og Era 300 er nærmest skabt som baghøjttalere i en Atmos-opsætning, selv om den også fungerer som enkeltstående højttaler. Den ligner en direkte erstatning for Play:3 højttaleren, der blev pillet af markedet helt tilbage i 2018.

Samtidig bygger både Era 300 og Era 100 på det såkaldte Racetrack-design, som blev introduceret med Sonos Move og Sonos Arc.

Era 100 er en direkte erstatning for Sonos One.

Era 300 har seks drivere, der skyder lyden til venstre, til højre og op. Sonos fortalte på et pressemøde i København forleden, at de forsøger at “eliminere sweetspottet”. Altså fjerne den begrænsing, at man skal sidde et bestemt sted for at få den optimale lyd.

Era 100 kan således levere stereolyd fra en enkelt højttaler. Den har en 25 procent større woofer, der skal levere mere bas. Man kan naturligvis stadig koble to Era 100 (eller Era 300) sammen i stereopar.

Vil man bruge højttalernes USB-C stik til at tilkoble en pladespiller, skal man investere i en adapter. Sonos lancerer to; en med et 3,5 mm stik i den ene ende og en kombo-adapter med 3,5 mm stik og et Ethernet-stik.

Era 300 på gulvstander.

Nyt stik på begge højttalere.

Mindre lim, flere skruer. SONOS.

Sonos chefdesigner, Aki Laine, præsenterer Era-serien i København (foto: iNPUT).

Klik for at forstørre.

Både Sonos Era 300 og Era 100 kommer som nævnt på hylderne den 28. marts. Samme dag som Sonos tænder for det nye Rumlig Lyd-samarbejde med Apple.

Sonos indleder ny æra med to avancerede højttalere